ལོ་ཙཱ་བ་ཞིག་ལ་མཚོན་ན།ཐོག་མར་བསྒྱུར་བྱ་དང་སྒྱུར་བྱེད་ཀྱི་སྐད་རིགས་གཉིས་ལ་བྱང་ཆུབ་དགོས་པ་དང་།དེའི་རིག་གནས་ཀྱི་རྒྱབ་ལྗོངས་དང་འབྲེལ་ཡོད་ཀྱི་རིག་གནས་ཤེས་བྱ་སོགས་ལ་རྒྱུས་མངའ་ཞིབ་ཚགས་དགོས།ད་དུང་ཡིག་སྒྱུར་གྱི་འཇུག་སྒོར་གཟབ་ནན་ཏན་ཏིག་དང་ཧུར་སྐྱེད་ཁུར་ལེན་གྱི་རྣམ་འགྱུར་ལྡན་དགོས།དེ་ཡང་ཡིག་སྒྱུར་གྱི་ལས་ལ་དངོས་སུ་འཇུག་སྐབས་ཐོག་མའི་ལས་རིམ་ནི་མ་ཡིག་གི་ནང་དོན་ལ་གོ་བ་དཔྱིས་ཕྱིན་པ་ཞིག་ཡོད་པའི་རྨང་གཞིའི་སྟེང་སྒྱུར་བྱེད་སྐད་ཀྱི་ཡིག་རིགས་ཀྱིས་མ་ཡིག་གི་བརྗོད་བྱའི་སྙིང་བོ་བསྐྱར་དུ་མཚོན་དགོས་པ་ཞིག་ཡིན།རྒྱ་བོད་ཡིག་སྒྱུར་ལ་མཚོན་ན་ཡང་ཐོག་མར་རྒྱ་ཡིག་གི་དོན་ལ་གོ་བ་ལེགས་པོ་ལོན་པའི་རྨང་གཞིའི་ཐོག་བོད་ཡིག་གིས་རང་མི་རིགས་ཀྱི་བརྡ་སྤྲོད་ལུགས་དང་མཐུན་པའི་སྒོ་ནས་མ་ཡིག་གི་ནང་དོན་བསྐྱར་དུ་མཚོན་དགོས།དེའི་གོ་རིམ་ཁྲོད་ནས་རྒྱ་བོད་གཉིས་ཀྱི་སྐད་རིགས་དང་བརྡ་སྤྲོད་སྟངས།རིག་གནས་ཀྱི་ཁྱད་པར་སོགས་ཡང་དག་པའི་སྒོ་ནས་རྒྱུས་མངའ་ལོན་དགོས།རྒྱ་བོད་སྐད་རིགས་གཉིས་ནི་སོ་སོའི་ཐུན་མོང་མ་ཡིན་པའི་ཁྱད་ཆོས་ལྡན་པའི་སྐད་རིགས་ཐ་དད་གཉིས་ཡིན་པ་དང་།སྐད་ཆའི་བརྡ་སྤྲོད་སྟངས་ལ་མི་འདྲ་བའི་ཁྱད་པར་ཆེན་པོ་ལྡན་ཡོད།དེ་ལས་ཀྱང་རྒྱ་བོད་ཡིག་སྒྱུར་གྱི་ལག་ལེན་ཁྲོད་དུ་བྱ་ཚིག་གི་བརྡ་སྤྲོད་སྟངས་ལ་མངོན་གསལ་གྱི་ཁྱད་པར་ཡོད་པའི་རྐྱེན་གྱིས་བྱ་ཚིག་གི་སྒྱུར་སྟངས་ནི་ཅུང་དཀའ་བའི་གནས་ཤིག་ཏུ་གྱུར།བྱ་ཚིག་གིས་ཚིག་གཅིག་གི་ཁྲོད་དུ་གཙོ་ཁྲིད་ཀྱི་ནུས་བ་བཟུང་ཡོད་པ་དང་།བྱ་ཚིག་བསྒྱུར་ལེགས་མིན་གྱིས་ཚིག་གམ་བརྫོད་པར་ཤུགས་རྐྱེན་ཟབ་མོ་ཐེབས་པའི་རྐྱེན་གྱིས་བྱ་ཚིག་གི་སྒྱུར་སྟངས་ལེགས་པར་ཁོང་དུ་ཆུད་རྒྱུ་ནི་གལ་ཆེ་བར་བསམ།